কোনও জৌলুস নয়। সাম্প্রতিক জাতীয় ঘটনাপ্রবাহের সঙ্গে জড়িত আবেগকে সামনে রেখে অভিনব পথে পুজোর সূচনা করল হরিদেবপুর বিবেকানন্দ পার্ক অ্যাথলেটিক ক্লাব।
বৃহস্পতিবার, পঞ্চমীর দিন ওই ক্লাব সংলগ্ন এলাকায় জম্মু ও কাশ্মীরের উরিতে জঙ্গিহানায় নিহত এরাজ্যের বাসিন্দা দুই জওয়ানের পরিবারকে আর্থিক সাহায্য দিল পুজো কমিটি। হাওড়ার জগৎবল্লভপুরের শহিদ গঙ্গাধর দলুইয়ের বাবা ওঙ্কারনাথ দলুই এবং দক্ষিণ ২৪ পরগনার গঙ্গাসাগরের শহিদ বিশ্বজিৎ ঘড়ুইয়ের বাবা রবীন্দ্রনাথ ঘড়ুইয়ের হাতে পুজো কমিটির পক্ষ থেকে চার লক্ষ টাকা করে অর্থসাহায্য করা হয়। শাল, ফুল এবং রুপোর স্মারকও দেওয়া হয় শহিদ পরিবারের সদস্যদের। অনুষ্ঠানে উপস্থিত রাজ্যের মন্ত্রী অরূপ রায় বলেন, ‘‘সরকার শহিদ পরিবারের পাশে রয়েছে।’’
তাঁর ছেলের জন্য গর্বিত গঙ্গাধরের বাবা ওঙ্কারনাথ। আবেগ ধরে রাখতে না পারলেও তিনি বলেন, ‘‘আমরা প্রতিশোধ চাই। কিন্তু দু’দেশের মানুষের প্রাণের বিনিময়ে নয়। কূটনৈতিকভাবে তা হোক।’’ হরিদেবপুর বিবেকানন্দ পার্ক অ্যাথলেটিক ক্লাব পুজো কমিটির সভাপতি সত্যব্রত সামন্তের কথায়, ‘‘আন্তর্জাতিক সম্পর্কের দিকে নজর রাখার পাশাপাশি শহিদ পরিবারের পাশে দাঁড়ানো উচিত গোটা দেশের। সমাজের অংশ হিসাবে আমাদেরও সেই দায়িত্ব রয়েছে। সেই দিক থেকে আমাদের এই উদ্যোগ।’’
অনুষ্ঠানে উপস্থিত ছিলেন প্রাক্তন সেনাপ্রধান জেনারেল শঙ্কর রায়চৌধুরী। তিনি জানান, দেশের জন্য জওয়ানদের আত্মত্যাগ বৃথা যাবে না।